Diari Oficial de la Generalitat Valenciana


Sumari del DOGV 2880, del 29-11-1996 (1996/840197)

ORDRE de 21 de novembre de 1996, de la Conselleria de Treball i Afers Socials, per la qual es convoquen els I Premis Escolars "Per Evitar Entropessades" en matèria d'accessibilitat al medi físic.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2880

Data del DOGV
:   29-11-1996

Secció del DOGV
:   ALTRES DISPOSICIONS

Número del document
:   1996/840197


Data del document
:   21-11-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 21 de novembre de 1996, de la Conselleria de Treball i Afers Socials, per la qual es convoquen els I Premis Escolars "Per Evitar Entropessades" en matèria d'accessibilitat al medi físic.   
Dins del programa d'Accessibilitat al Medi Físic que té establert la Conselleria de Treball i Afers Socials i que desplega mitjançant la Direcció General de Serveis Socials, estan realitzant-se diverses actuacions encaminades a aconseguir que les nostres ciutats siguen com més va més accessibles i puguen ser gaudides per tots els seus habitants, inclosos aquells que tenen la mobilitat reduïda per diverses causes. Això significa, entre altres coses, que tots els menors puguen anar a escola, poder rebre a casa la visita d'un amic que va en cadira de rodes, que els carrers permeten passejar amb cotxes de bebè, la lliure circulació per a les persones que es traslladen en cadira de rodes, l'aparcament a zones reservades als discapacitats.  
Durant aquest exercici s'han publicat en el Diari Oficial de la Generalitat Valenciana tres convocatòries d'aquesta Conselleria amb diferents destinataris però amb la mateixa finalitat:  
1. Ordre de 12 de març de 1996, per la qual es convoquen els premis Projectes Fi de Carrera en matèria d'accessibilitat al medi físic, adreçada a futurs professionals d'arquitectura i d'enginyeria, per tal d'estimular i de reconèixer el seu interès per aquest tema.  
2. Ordre de 7 de maig de 1996, per la qual es convoquen ajudes per a potenciar l'accessibilitat al medi físic, mitjançant l'eliminació de barreres arquitectòniques, urbanístiques i de la comunicació.  
3. Ordre de 2 de maig de 1996, per la qual es convoquen premis de Mitjans de Comunicació Social en matèria d'accessibilitat al medi físic. La pretensió és facilitar informació a la societat sobre la polèmica creada per la falta d'accessibilitat i aconseguir una mentalització i un canvi d'actituds que permeta la col·laboració de tots els ciutadans.  
En aquesta línia s'emmarca aquesta ordre els destinataris de la qual són els membres de la comunitat educativa, als quals es vol fer partícips d'aquesta inquietud per una societat més accessible.  
Per tot això, i en virtut de les facultats atribuïdes pel Decret 262/95, de 29 d'agost, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials, modificat pel Decret 359/95, de 29 de desembre, del Govern Valencià,  
Ordene  
Article 1. Objecte  
Es convoquen els premis escolars "Per Evitar Entropessades", amb la finalitat d'estimular i de premiar treballs relacionats amb l'eliminació de barreres arquitectòniques, urbanístiques, de transport i de la comunicació en el curs escolar 96/97.  
Article 2. Seccions i participants  
S'hi estableixen dues seccions per a dos tipus diferents de participants:  
2.1. Secció "Escolars": adreçada a alumnes que cursen segon i tercer cicle de primària i que desitgen participar en les modalitats assenyalades en l'article 4.  
2.2. Secció "Centres": adreçada a centres escolars que dins del seu projecte educatiu recullen la realització d'activitats docents i didàctiques relacionades amb l'accessibilitat al medi físic i l'eliminació de barreres arrquitectòniques, urbanístiques, del transport i de la comunicació, amb la finalitat de mentalitzar els alumnes sobre aquesta situació i crear actituds favorables a aquest respecte.  
Article 3. àmbit  
L'àmbit d'aquesta convocatòria està referit, per a la secció "Escolars", als alumnes que estiguen cursant estudis a centres de la Comunitat Valenciana i, per a la secció "Centres", a aquells ubicats en aquesta, tant públics com privats.  
Article 4. Modalitats de participació  
Els participants en la secció "Escolars" hi podran concórrer en dues modalitats:  
4.1. Modalitat "Arts Plàstiques", a la qual corresponen dibuix, còmic, collage i/o pòsters. Els participants hauran de ser alumnes que, en el moment de la publicació d'aquesta ordre, cursen el segon cicle de primària.  
4.2. Modalitat "Composició Literària", a la qual corresponen redacció, conte, poemes, treball periodístic o d'investigació i/o reportatges. Els participants hauran de ser alumnes que, en el moment de la publicació d'aquesta ordre, cursen el tercer cicle de primària.  
Article 5. Requisits dels treballs  
5.1. Secció "Escolars". Els treballs es presentaran sobre una cartolina de 50 x 35. En tots els treballs apareixerà un títol al·lusiu al tema de la convocatòria i al dors de la cartolina s'especificarà el nom de l'alumne i el cicle en què està inscrit, i també el nom i l'adreça del col·legi a què pertany.  
5.2. Secció "Centres": es presentarà una memòria en què consten les activitats realitzades pel centre des del començament del curs fins la finalització del termini de presentació assenyalat en l'article 8.  
La memòria haurà d'especificar el projecte curricular, els objectius proposats, la relació detallada d'activitats, els terminis de realització, els seus responsables, els participants, les entitats col·laboradores, etc.  
Article 6. Nombre màxim de treballs  
Per a la secció "Escolars" s'estableix un nombre màxim de treballs. Tots els centres que es presenten al concurs haurà de seleccionar els tres millors treballs per cadascuna de les aules que hagen realitzat aquest tipus d'activitat. Per tant, només podran presentar-se al concurs tres treballs per aula, dins de cada cicle i modalitat.  
Article 7. Lloc i forma de presentació  
7.1. Els treballs es presentaran en diferent lloc, segons la província on estiga ubicat el centre escolar dels participants:  
València. Direcció General de Serveis Socials. C/ de Colom, 80. 46733-València  
Castelló. Direcció Territorial de Treball i Afers Socials. Plaça de Maria Agustina, 1. 12645 Castelló.  
Alacant. Direcció Territorial de Treball i Afers Socials. C/ de Pintor Llorenç Casanova,. 6. 03688 Alacant.  
S'indicarà a la tramesa, de forma visible, premis concurs "Per Evitar Entropessades" 1996/97.  
Tot això sense perjudici d'allò que disposa l'article 38.4, de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
7.2. S'adjuntarà als treballs una sol·licitud de participació d'acord amb el model que apareix com a annex I.   
Article 8. Terminis de presentació i d'inscripció  
El termini de presentació dels treballs finalitzarà el dia 7 de febrer de 1997 a les 14 hores.  
Amb la finalitat que la Direcció General de Serveis Socials puga facilitar informació, material i assessorament tècnic als centres que desitgen participar en el concurs, aquests hauran de presentar fitxa d'inscripció, d'acord amb el model que apareix com a annex II, abans del dia 5 de desembre de 1996.  
Article 9  
Els treballs podran presentar-se en qualsevol de les dues llengües oficials de la Comunitat Valenciana.  
Article 10. Composició del jurat  
La composició del jurat és aquesta:  
- Presidenta: la directora general de Serveis Socials  
- Vocals:  
\* un tècnic de la Direcció General de Serveis Socials  
\* un tècnic en mitjans de comunicació social  
\* un expert en intervenció psicopedagògica.  
Tots ells designats per la directora general de Serveis Socials i a l'últim dels quals correspondrà la funció de secretari.  
\* un tècnic designat per la Conselleria de Cultura, Educació i Ciència  
\* el Defensor de les Persones Discapacitades.  
Article 11. Premis  
11.1. Secció "Escolars". S'estableixen tres premis per província i modalitat, amb aquesta dotació:  
\* Dos primers premis que consisteixen en una bicicleta  
\* Dos segons premis dotats amb una tenda de campanya  
\* Dos tercers premis a què s'adjudicarà un walk-man  
11.2. Secció "Centres"-. Per als centres que s'hagen distingit pel plantejament i la realització d'activitats, s'estableixen dos premis per província que consisteixen en material esportiu, didàctic o lúdic amb un valor de 75.000 pta.  
Article 12. Resolució  
Es delega en la directora general de Serveis Socials la resolució d'aquesta convocatòria, la qual es dictarà de conformitat amb el veredicte vinculant del jurat i finalitzarà la via administrativa. El jurat podrà declarar deserts els premis.  
El termini màxim per a dictar la resolució serà de dos mesos comptadors des de la data de finalització del termini de presentació de treballs, fixat en aquesta ordre.  
Article 13. Recursos  
1. Contra la resolució, expressa o presumpta, dictada per la directora general de Serveis Socials, es podrà interposar recurs contenciós administratiu en la forma, el termini i les condicions que determina la llei que regula aquesta jurisdicció.  
2. En tot cas, per a la interposició del recurs contra les resolucions presumptes, és necessari que, amb caràcter previ, l'interessat acredite l'eficàcia de l'acte presumpte d'acord amb allò disposat en l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 14. Publicació i retirada dels treballs  
La resolució de la convocatòria serà publicada en periòdics de difusió autonòmica i també a la seu de la Direcció General de Serveis Socials.  
La Direcció General de Serveis Socials es reserva el dret de publicar, difondre i reproduir, totalment o parcialment, el contingut dels treballs premiats.  
Els treballs presentats que no resulten premiats podran ser retirats en el termini de 3 mesos, després de publicada la resolució de la convocatòria, i seran destruïts els que no siguen retirats en aquest termini.  
Article 15. Obligacions dels premiats  
1. Acceptar la totalitat de les bases de la convocatòria.  
2. Assumir les actuacions de control financer que corresponguen a la Intervenció General en relació amb el premi concedit.  
3. Comunicar a la Direcció General de Serveis Socials l'obtenció d'ajudes per aquesta finalitat procedents de l'administració pública o d'ens públics o privats.  
Article 16. Pagament i justificació  
El lliurament dels premis es realitzarà un cop dictada per la directora general de Serveis Socials la resolució d'adjudicació dels premis i en la mesura que aquesta resolució implica la conformitat a la justificació de les quantitats atorgades.  
Article 17  
Aquesta convocatòria serà atesa dins de la secció 13 a càrrec del programa pressupostari 313.10 -Serveis Socials- i quedarà condicionada a la publicació en el Diari Oficial de la Generalitat Valenciana, mitjançant resolució, de la dotació pressupostària i de la línia corresponent, una vegada siga aprovada la Llei de Pressupostos de la Generalitat Valenciana per a 1997.  
DisposicIó addicional  
Els centres del menor, dependents d'aquesta Direcció General o subvencionats per ella, mitjançant el capítol IV, podran acollir-se a aquesta convocatòria en qualsevol de les modalitats, com si foren centres escolars.  
Disposició final  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 21 de novembre de 1996  
El conseller de Treball i Afers Socials  
JOSÉ SANMARTíN I ESPLUGUES  
Annex I  
Sol·licitud de participació  
El Sr./la Sra. ................... amb D.N.I. número ....... com a\* ........ del centre escolar ..................., carrer o plaça.................... localitat ........... C.P. ......... província ........... telèfon ........  
Sol·licita  
Ser admès/admesa com a participant en els I premis escolars "Per Evitar Entropessades" 1996/97, en la secció  
[ ] Escolars: [ ] Modalitat Arts Plàstiques  
[ ] Modalitat Composició Literària  
[ ] Centres  
i per a aquest efecte adjunte aquest material:  
\*\* ... treballs Arts Plàstiques  
\*\* ... treballs de Composició Literària  
[ ] Memòria d'activitats realitzades  
........, .. d'/ de ..... de 199.  
Signat: ..........  
Direcció General de Serveis Socials  
Annex II  
Fitxa d'inscripció  
El Sr./la Sra. ................... amb D.N.I. número ....... com a\* ........ del centre escolar ..................., carrer o plaça.................... localitat ........... C.P. ......... província ........... telèfon ........  
Manifesta el seu desig de participar en els I premis escolars "Per Evitar Entropessades" 1996/97 en la secció:  
[ ] Escolars: [ ] Modalitat Arts Plàstiques  
[ ] Modalitat Composició Literària  
[ ] Centres  
........, .. d'/ de ..... de 199.  
Signat: ..........  
\_\_\_\_\_\_\_\_\_  
\* director, professor, tutor, responsable de les activitats del concurs.  
\*\* Indiqueu nombre de treballs que es presenten.